ועדת הכספים, כנסת 24, פרוטוקול מספר 49, 2021-07-04 14:30

אלכס קושניר: אני רוצה לחדש את הישיבה.

אלכס קושניר: אנחנו מתחילים לדון בהסתייגויות.

אלכס קושניר: אנחנו עוברים לדון בהצעת חוק רישוי שירותים ומקצועות בענף הרכב (תיקון מס' 7), התשפ"א-2021, מ/1418.

אלכס קושניר: אנחנו עוברים להנמקת הסתייגויות והצבעה.

אלכס קושניר: כל סיעה תקבל זמן כדי להציג את ההסתייגויות שלה.

אלכס קושניר: נעשה את זה בצורה סיעתית.

אלכס קושניר: חבר הכנסת אזולאי, אתה רוצה להתחיל לנמק את ההסתייגויות של מפלגת ש"ס?

ינון אזולאי: שלמה קרעי יתחיל ואני אחריו.

שלמה קרעי: לנמק את כל ההסתייגויות?

שלמה קרעי: איך הולכות ההצבעות?

אלכס קושניר: אנחנו הולכים לשמוע מכל הסיעות שהגישו הסתייגויות חמש דקות מכל אחת של הנמקת הסתייגויות ואחר כך נעבור להצבעות.

שלמה קרעי: איך אני יכול לנמק את כולן?

שלמה קרעי: יש לי המון הסתייגויות.

אלכס קושניר: אז תתחיל מחמש דקות.

שלמה קרעי: אני רוצה חוות דעת של היועץ המשפטי, אדוני היושב-ראש.

שלמה קרעי: לא ייתכן שעל 1,000 הסתייגויות יש לי חמש דקות.

איתי עצמון: השאלה אם אפשר לקבץ את ההסתייגויות האלה לפי נושאים מכיוון שהגשתם הרבה מאוד הסתייגויות.

שלמה קרעי: על זה אפשר לדבר.

שלמה קרעי: אתה מתחיל עכשיו סוג של הידברות.

שלמה קרעי: אתה מבין, אדוני היושב-ראש?

נירה שפק: תזכור שיש היסטוריה של הצבעה פה אחד בוועדה הזאת.

אלכס קושניר: שלמה, לא נראה לי שזה המצב הפעם.

אלכס קושניר: יש לך שלוש הסתייגויות למהות.

אלכס קושניר: אשמח אם תוכל לנמק אותן ואחר כך את כל השאר.

אלכס קושניר: יש לך בסך הכול לנושא הזה חמש דקות, ואם תהיה ממש ענייני אתן לך עוד שתי דקות.

שלמה קרעי: לגבי ההסתייגויות האלה אהיה קצר ולעניין.

שלמה קרעי: אנחנו מדברים על הארכת הוראת שעה, הארכה של החוק עד 31 בדצמבר.

שלמה קרעי: מכיוון שאנחנו אחרי תקופה ארוכה שלא הייתה חקיקה יש עוד כמה נושאים שיפוג תוקפם ב-6 ביולי.

שלמה קרעי: אני חושב שאפשר, כפי שאתם רוצים לקבץ הסתייגויות, אנחנו יכולים לקבץ נושאים קשורים ולהכניס אותם ביחד בתוך הצעת החוק.

שלמה קרעי: אני מדבר על יבואני רכב זעירים, שבהם עוסקות שלוש ההסתייגויות הללו.

אלכס קושניר: רק רגע.

אלכס קושניר: נציגי משרד התחבורה לא נמצאים פה?

טמיר כהן: הם נמצאים בזום.

אלכס קושניר: בסדר.

אלכס קושניר: שלמה, תמשיך.

שלמה קרעי: שלוש ההסתייגויות שבהן אנחנו עוסקים כאן, שהצטרפו אליהן להבנתי גם כל יתר חבריי מן האופוזיציה: ינון אזולאי, פינדרוס וכל השאר, מדברות על הארכה של זמן בנוגע לייבוא.

שלמה קרעי: משרד התחבורה אמר שהם מדברים על רפורמה ומנסים לקדם, אז יש כאן יבואנים זעירים שלגביהם צריך להאריך תוקף של הוראות שעה כאלה בינתיים, עד שהדברים יסתדרו ועד שיהיו תקנות מסודרות.

שלמה קרעי: הסתייגות אחת מדברת על הארכה של המשך ייבוא רכבים משומשים, במקום "ארבע שנים" יבוא "שש שנים".

שלמה קרעי: זו ההסתייגות הראשונה.

שלמה קרעי: זה מאפשר להפחית את המחירים לצרכן.

שלמה קרעי: אנחנו חסידים של שוק חופשי ותחרות ושל הסרת רגולציה.

שלמה קרעי: שלוש ההסתייגויות שיש כאן כולן עוסקות בדבר הזה, להקל על הרגולציה ולאפשר לעוד תחרות להיכנס לשוק הזה.

שלמה קרעי: אגב, אדוני היושב-ראש, לא אנמק עכשיו את כל ההסתייגויות, כפי שאמרת, אלא רק את השלוש האלה, אבל גם בעוד הרבה הסתייגויות שהגשתי יש דברים שעוסקים בשוק חופשי ותחרות, כמו הנושא של הבנקים, של ביטול עמלת פירעון מוקדם, של ביטול מגבלת שליש הפריים ושל דברים נוספים שנמצאים בהסתייגויות, שנדבר עליהם כשנגיע.

שלמה קרעי: שלוש ההסתייגויות הללו באמת הכי קשורות להצעת החוק הזאת של רישוי שירותים ומקצועות בענף הרכב.

שלמה קרעי: כפי שאמרתי, ההסתייגות הראשונה היא שבמקום "ארבע שנים" יבוא "שש שנים".

שלמה קרעי: ההסתייגות השנייה: במקום המכסה שיבואן זעיר מורשה לייבא, שהיא 20 כיום, מבקשים כאן להגדיל את המספר ל-60.

שלמה קרעי: גם על זה משרד התחבורה אמר שהם באיזו הידברות והכנה של תקנות ועדכון המספר הזה.

אלכס קושניר: אני רק רוצה לוודא: כאשר משרד התחבורה יביא את ההצעה להגדלה אתה תצביע בעד ולא תתנגד?

שלמה קרעי: אני מתחייב לך כאן שאני אצביע בעד.

אלכס קושניר: חבל שזה יהיה בוועדת הכלכלה ולא פה, אבל אני אעביר את ההתחייבות שלך למיכאל ביטון.

שלמה קרעי: אמרתי שאני מתחייב כאן להצביע בעד.

יצחק פינדרוס: אתה יכול להעביר עכשיו לבועז טופורובסקי, שיכול להקים היום את הוועדות.

שלמה קרעי: אדוני היושב-ראש, פשוט יותר: הצעתי בשם כל חבריי באופוזיציה, שהגשנו את אותן אלפי הסתייגויות, אלו שלוש הסתייגויות מהותיות.

שלמה קרעי: תקבל אותן, תשתמש בסמכותך להגיד שאתה מכניס אותן לתוך הצעת החוק ואנחנו נשאיר רק שלוש הסתייגויות ועל כל השאר נוותר.

שלמה קרעי: יש לך הזדמנות לעשות משהו אמיתי, רציני ומהותי ולקדם נושא שגם משרד התחבורה אומר שהוא בעדו, רק אצלם גלגלי השיניים פועלים לאט מאוד.

שלמה קרעי: אנחנו פה זריזים, מקדימים למצוות, ואנחנו רוצים לעשות את זה.

שלמה קרעי: זה פג תוקף ואנחנו רוצים שזה יהיה מיידי.

שלמה קרעי: ההסתייגות השלישית מדברת על פטור מהצגת תעודת מקור, כאשר זה אותו סוג רכב שיבואן רשמי מציג כבר ומכירים את כל הפרטים.

שלמה קרעי: שיפטרו במקרים כאלה יבואן זעיר מהשגת אותה תעודה והצגתה.

שלמה קרעי: שוב אני חוזר על העניין, אדוני היושב-ראש.

שלמה קרעי: אמנם התפקיד שלנו למנוע מכם זמן מיותר שבו תוכלו לעשות נזק למדינת ישראל, במיוחד שאתם מסוכסכים ביניכם לבין עצמכם בתוך הקואליציה הזאת, אבל אם תקבל את שלוש ההסתייגויות האלה - - -

רם שפע: קרעי, לפי הדיווחים נראה שאתה בהסתכסכות באופוזיציה שמתהווה בשנה האחרונה.

שלמה קרעי: זה כנראה אלה שאתם מחוקקים בשבילם את חוק הפיצול של הארבעה, אני לא יודע.

אלכס קושניר: רם, כאן כשהם אומרים משהו בדרך כלל אנחנו לא מגיבים, אנחנו רק מחייכים.

רם שפע: תן ליהנות קצת.

רם שפע: לא הייתי כאן כמה שעות.

שלמה קרעי: אדוני היושב-ראש, זה הנימוק שלי לשלוש ההסתייגויות המהותיות הללו והחשובות, שיש הסכמה גם בין חלקים בקואליציה – אפשר לנסות לברר את זה.

שלמה קרעי: נקבל את זה, נסיר את כל יתר ההסתייגויות, נשאיר שלוש הסתייגויות כפול כל שאר חברי האופוזיציה כדי שיהיה לנו קצת זמן לדבר אל הציבור במליאה על כל מה שאתם עושים.

אלכס קושניר: יש לך עוד זמן כדי להציג את שאר ההסתייגויות בכמה מילים.

אלכס קושניר: יש שם הרבה מקבצים.

שלמה קרעי: כאשר נגיע מקבץ-מקבץ אני רוצה לנמק.

שלמה קרעי: אני לא יכול לנמק מראש, אני לא זוכר את הכול.

אלכס קושניר: בסדר.

אלכס קושניר: חבר הכנסת אזולאי, בבקשה.

אלכס קושניר: חבר הכנסת פינדרוס.

יצחק פינדרוס: מורי ורבי בהגשת הסתייגויות היה חבר הכנסת אלכס קושניר, שהגיע לכאן ביחד עם עודד פורר ולימד אותי אז כדלקמן: יש שני סוגי הסתייגויות.

יצחק פינדרוס: יש סוג אחד של הסתייגות שאתה מציג כתנאי להסתייגויות האחרות.

יצחק פינדרוס: אני מזכיר לך, זה היה בעניין חדרי טיפול בנפגעות תקיפה מינית.

יצחק פינדרוס: אמרת לי: יש לי 900 הסתייגויות – או שתקבל את ההסתייגויות שלי או שלא.

יצחק פינדרוס: אני מזכיר לך שאמרתי אז לשר האוצר: יש לך שתי אופציות, תגיע איתו להסדר.

יצחק פינדרוס: אני לא מתכוון להצביע על 900 הסתייגויות.

יצחק פינדרוס: אלה המילים שאמרתי לפרוטוקול.

יצחק פינדרוס: אני מזכיר ליועצי השר שיושבים כאן.

יצחק פינדרוס: ממורי ורבי למדתי משהו.

יצחק פינדרוס: אני רוצה להציג שלוש הסתייגויות, שחלקן חופפות למה ששלמה קרעי אמר אבל אני חושב שהן הסתייגויות ענייניות, בפרט אחרי ששמענו את אנשי משרד התחבורה אומרים שהם למדו במשך השנים מהפתיחה של השוק ומכל מה שקרה בשוק.

יצחק פינדרוס: אמרו את זה אנשי משרד התחבורה קודם במילים כאלה ואחרות.

יצחק פינדרוס: קודם כול – וגם סיעת ישראל ביתנו הציגה את זה כמה וכמה פעמים בכמה ורסיות ביחד איתי, פעם בוועדת הכלכלה ופעם גם פה – הנושא של יבואן זעיר שרשאי לייבא.

יצחק פינדרוס: אני מתחיל מסעיף 3 בהסתייגויות שהגשתי.

יצחק פינדרוס: יבואן זעיר שרשאי לייבא עד 20 כלי רכב בשנה בלבד.

יצחק פינדרוס: אני מציע לומר: "יבואן זעיר יהיה רשאי לייבא עד 20 כלי רכב בשנה בלבד, או עד 60 במידה ומחירם של 40 הרכבים הנוספים לא עולה על 200,000 שקל.

יצחק פינדרוס: " אדוני היושב-ראש, ההיגיון של זה פשוט מאוד: היבואנים הזעירים של הרכבים היו טובים לאנשי היגואר והמרצדס ואילו אנשי הרכבים הפשוטים יותר לא נהנו מאותו ייבוא אישי.

יצחק פינדרוס: לכן צריך לתת אפשרות מראש ליבואנים הזעירים להביא עוד 40 רכבים שמחירם לא עולה על 200,000 שקלים בשביל לפתוח באמת את השוק לעם ישראל.

יצחק פינדרוס: זה דבר אחד.

יצחק פינדרוס: עכשיו אני רוצה לחזור לנושא הפטור מהצגת תעודה במקור בסעיף 44.

אלכס קושניר: פינדרוס, אני באמת שואל: קרעי הציג את זה פה במקצועיות.

אלכס קושניר: אתה רוצה לחזור על אותם דברים?

יצחק פינדרוס: אני רוצה להציג את הנוסח שאני חושב שהוא נכון, ואסביר את ההיגיון שלו.

יצחק פינדרוס: אנחנו לא רוצים לפתוח את השוק לזיופים.

יצחק פינדרוס: דרך אגב, היום בתקנות, למי שלא יודע, הדרך לפתוח לזיופים – וזה הטיעון שהשתמשו בו נגדנו יבואני הרכב הגדולים בכל הדיונים בוועדת הכלכלה – הוא שרכב משומש אתה יכול להביא בלי תעודת מקור, אתה מביא אותו כמשומש.

יצחק פינדרוס: הם אמרו: אבל אתה לא יודע כמה קילומטרים בעצם השתמשו בו.

יצחק פינדרוס: זאת אומרת, הם מחזיקים את הסכין עם המגן, עם החרב, ואומרים: רגע, רגע, עובדים עלינו פעמיים.

יצחק פינדרוס: אז אנחנו לא רוצים שיצטרכו להביא רכבים משומשים.

יצחק פינדרוס: אנחנו רוצים שיוכלו להביא רכבים חדשים, ובתנאי שליבואן הרשמי יש תעודת מקור על אותו דגם.

יצחק פינדרוס: הלא לכל רכב יש חותמת.

יצחק פינדרוס: הרי אין פה איזו פיקציה שמישהו עובד עליך.

יצחק פינדרוס: יש חותמת בתוך המנוע.

יצחק פינדרוס: יש כללים באיחוד האירופאי איך זה עובר, גם אם זה עובר ממדינה למדינה בתוך האיחוד האירופאי.

יצחק פינדרוס: לכן תעבדו לפי החותמת – אם יש תעודת מקור ליבואן הרשמי אז גם היבואן הזעיר יוכל להביא את הרכב.

יצחק פינדרוס: אל תפטרו אותו מתעודת מקור אבל הוא יוכל להשתמש בתעודת המקור של היבואן הרשמי, בשביל שלא יהיה את הקרטל הזה.

יצחק פינדרוס: לחילופין, בסעיף 44, למחוק את המילה "20" ובמקומה תבוא המילה "60".

אלכס קושניר: למה 60?

אלכס קושניר: למה לא 100?

יצחק פינדרוס: אגיד לך, כי באמת אין לי עניין להרוס את השוק או לפוצץ את השוק.

יצחק פינדרוס: אני רוצה שיהיו שני דברים.

יצחק פינדרוס: ראשית, שיהיה איזשהו עידוד.

יצחק פינדרוס: בואו נבדוק אותו אחרי שנה.

יצחק פינדרוס: אני לא מנסה פה לשבור את המערכת.

יצחק פינדרוס: נבדוק אחרי שנה מה המשמעות הכלכלית של זה ליבואנים הזעירים.

יצחק פינדרוס: אני לוקח בחשבון שהממוצע לרכבי יוקרה הוא 400,000 שקל והממוצע לרכבים האלה הוא 200,000 שקל ומטה.

יצחק פינדרוס: לכן אני אומר: פי שניים ממה שעשו עד כה.

יצחק פינדרוס: ואז יהיה שווה ליבואן.

יצחק פינדרוס: אם שווה ליבואן להביא 20 רכבים ב-400,000 שקל אז יהיה שווה לו להביא 40 רכבים ב-200,000 שקל, ואז נוכל לבדוק מה המשמעות של זה.

יצחק פינדרוס: יכול להיות שנפתח את השוק לגמרי, אני מסכים.

שלמה קרעי: הם רצו 100.

שלמה קרעי: יש 20.

שלמה קרעי: אמרנו: בין 100 ל-20 זה 60.

יצחק פינדרוס: אני חושב שזה הכפלה של ה-20.

יצחק פינדרוס: מכיוון שלא למדתי לימודי ליבה אז אני אומר:

יצחק פינדרוס: אם לחנות שווה למכור ב-400,000 שקל 20 רכבים אז שווה לחנות למכור ב-200,000 שקל 40 רכבים.

אלכס קושניר: את זה לא מלמדים בלימודי ליבה, את זה מלמדים ברחוב.

יצחק פינדרוס: שם למדתי, מה לעשות, אני בוגר הרחוב.

אלכס קושניר: תודה רבה, חבר הכנסת פינדרוס.

אלכס קושניר: חבר הכנסת אזולאי, בבקשה.

ינון אזולאי: אני לא רוצה לחזור על דברים שנאמרו.

ינון אזולאי: אין לנו עניין סתם לשרוף את הזמן אלא באמת לשמוע.

ניר אורבך: תודה, זה מרגש.

ינון אזולאי: אני יודע.

ינון אזולאי: אם זה לא היה מרגש נראה לך שהייתי אומר את זה?

ינון אזולאי: אתה היחיד שמתרגש פה, כי אתה לא נמצא פה בכל יום אז אתה מתרגש, זו פעם ראשונה, אני יודע.

ינון אזולאי: קודם כול, אני מצטרף לדברים של חבריי וגם הגשנו את ההסתייגויות ביחד.

ינון אזולאי: אגב, אם אנחנו כבר מגישים, אנחנו מדברים פה על הארכת תוקף, חוקים שיפוג תוקפם ב-7 ביולי.

ינון אזולאי: הגשנו גם הסתייגות להארכת תוקף של - - -

שלמה קרעי: הגשנו את זה בהצעת החוק השנייה.

שלמה קרעי: כל חוק הוא משא ומתן בפני עצמו.

ינון אזולאי: בואו נוסיף את זה גם פה.

ינון אזולאי: יש את הטבות המס.

ינון אזולאי: הרי אם אנחנו מדברים על חוקים שפגים, גם חוק הטבות המס יפוג השבוע, ב-7 ביולי.

ינון אזולאי: אין שום סיבה לדחות את הדיון.

ינון אזולאי: אם זה כל כך לחוץ, בואו נביא גם את הצעת החוק הזאת, נדון בה עכשיו, נאריך את החוק עד סוף השנה ובסוף השנה נמשיך לדבר.

אלכס קושניר: זה קצת שונה.

אלכס קושניר: נדבר על זה ביום שלישי.

ינון אזולאי: למה, אתה לא נוסע ליישובי הטבות המס עם רכב?

אלכס קושניר: מה זה קשור?

אלכס קושניר: אני בהחלט לא רוצה לפתוח את נושא הטבות המס.

אלכס קושניר: נדון בזה ביום שלישי.

ינון אזולאי: גם בנושא הזה, כשאתה רוצה להאריך, כשאתה נותן להם עוד חצי שנה, הם יבואו בעוד חצי שנה ויבקשו שוב הארכה.

ינון אזולאי: בואו נעשה משהו שילחיץ אותם.

ינון אזולאי: תגיד: אני נותן לכם הארכה של חודש.

ינון אזולאי: בחודש הזה תקום ועדת הכלכלה, יהיה לה מספיק זמן לדון בזה ובאמת לפתוח את זה בצורה רצינית מאוד ולא נצטרך לעשות את זה לחצי שנה.

ינון אזולאי: למה עכשיו לחצי שנה?

ינון אזולאי: תעשה את זה לחודש.

איתי עצמון: אני רוצה להתייחס בכלל לעניין, זה גם עלה בישיבה הקודמת.

איתי עצמון: אני חושב שלא נכון להגביל כל כך ועדה בכנסת להפעיל את הפיקוח הפרלמנטרי שלה, שזה בעצם העבודה שלה, בתקנות.

איתי עצמון: אם אתה קוצב לוועדה, מגביל אותה מאוד מאוד לחודש או לחודשיים אתה בסופו של דבר פוגע בעבודתה.

ינון אזולאי: אבל לא היה דיון בתקנות.

ינון אזולאי: דיברתי על הארכת תוקף.

ינון אזולאי: נביא את ההארכה לחודש או חודשיים, זה סביר, כדי שבזמן הזה זה ילחיץ להביא תקנות.

ינון אזולאי: ואז מבחינתי כשהבאת תקנות ואתה דן עליהן, כל עוד לא החלטת תמשיך לדון עליהן, מצדי תן להם גם שנה.

ינון אזולאי: אני מסכים איתך.

ינון אזולאי: אני אומר: תביא את התקנות, תאריך את זה בחודשיים עד להבאת התקנות.

ינון אזולאי: אם יושב-ראש ועדת הכלכלה יחליט שהוא רוצה לדון בזה במשך שנה – אין בעיה, שידונו בזה במשך שנה.

ינון אזולאי: ברגע שהתקנות מונחות אני לא מתערב על עצם הדיון, תן להם את כל הזמן ותאריך להם בכל פעם עד לסיום הדיון על התקנות.

ינון אזולאי: כאן אנחנו לא רואים את זה בכלל.

איתי עצמון: אבל אז אתה צריך תיקון חקיקה להארכת התוקף בכל פעם.

ינון אזולאי: בסדר, מה נעשה.

ינון אזולאי: זה רק ילחיץ את המערכת להביא את התקנות בתוך חודשיים ולא בעוד חצי שנה.

ינון אזולאי: עכשיו אתה נותן להם זמן, עוד חצי שנה.

יצחק פינדרוס: הרי יש לך ניסיון בכנסת.

יצחק פינדרוס: מה שיקרה, כולנו יודעים שב-25 בדצמבר יבואו ויבקשו הארכה של עוד חצי שנה.

אלכס קושניר: נכון, כך זה היה בממשלה הקודמת.

מיכל מרים וולדיגר: אבל עכשיו יש שינוי.

יצחק פינדרוס: התנגדתי גם אז.

אלכס קושניר: מיכל וולדיגר, זה הזמן שלך לנמק את ההסתייגויות שלך, קדימה.

מיכל מרים וולדיגר: כפי שאמרתי גם בדיון הקודם, חסרים לי נתונים, אין נתונים.

מיכל מרים וולדיגר: אני לא מצליחה להבין מה בדיוק חסר.

מיכל מרים וולדיגר: דיברה כאן קודם סגנית היועץ המשפטי במשרד התחבורה בעיקר על שמאי רכב, על מוסכים.

מיכל מרים וולדיגר: לא הבנתי ממנה עד לרגע זה כמה מוסכים צריכים את האישור, כמה ייכנסו להסדר, כמה מוסכים פועלים ללא אישור, כמה פועלים עם אישור.

מיכל מרים וולדיגר: כנ"ל לגבי שמאי רכב.

מיכל מרים וולדיגר: מה הדחיפות עכשיו להצביע?

מיכל מרים וולדיגר: דיברנו על זה שהצעת החוק הזאת אמורה לעבור לוועדת הכלכלה.

איתי עצמון: חלק מן התקנות אמורות להיות מובאות לוועדת הכלכלה.

מיכל מרים וולדיגר: לא הבנתי את הבהילות לעשות את זה דווקא עכשיו, לא ראיתי שצובאים על דלת משרד התחבורה אנשים שמבקשים אישורים.

מיכל מרים וולדיגר: לכן אני לא מבינה למה צריך את הדבר הזה כרגע.

מיכל מרים וולדיגר: דבר שני, הבנתי שרוב התקנות כבר קיימות אז לא צריך לדחות את זה עד 31 בדצמבר 2021.

מיכל מרים וולדיגר: אפשר לדחות את זה בחודש ולא לאפשר הארכה של חצי שנה, ואז בחודש הזה להקים את ועדת הכלכלה, להתחיל לטפל בזה, להעביר את זה לוועדת הכלכלה.

מיכל מרים וולדיגר: לדעתי אין שום צורך לדחות את זה בכל כך הרבה זמן.

מיכל מרים וולדיגר: זה סתם יוצר סחבת.

מיכל מרים וולדיגר: הצהרתם על ממשלת שינוי אז אל תמשיכו את אותו דבר, טלאי על טלאי ועוד צו ועוד צו.

מיכל מרים וולדיגר: בואו כפי שצריך, שיהיו תקנות, שזה יהיה מסודר, שנוכל לדון בתקנות האלה כפי שצריך.

מיכל מרים וולדיגר: עוד פעם: התקנות מוכנות אז למה הן לא באות?

מיכל מרים וולדיגר: אני מסכימה עם החברים שדיברו קודם.

מיכל מרים וולדיגר: אם התקנות מוכנות – שיביאו אותן אלינו, גם אם אנחנו יושבים בכובע של ועדת הכספים.

איתי עצמון: אי אפשר, לפי החוק מותר להעביר רק לוועדת הכלכלה.

איתי עצמון: זה כתוב בחוק.

מיכל מרים וולדיגר: בכל מקרה, כדי לעיין במה שאנחנו הולכים לעשות זה יכול לבוא לדיון ולא להצבעה.

מיכל מרים וולדיגר: אפשר להסתכל על זה, אפשר להביא את זה לכאן כדי שנסתכל ונבחן במה מדובר.

מיכל מרים וולדיגר: דבר נוסף, אמנם הזכרתי את זה גם בהצעת החוק שנדון עליה אחר כך אבל גם בהצעת החוק הזאת, לגבי תקנות נוספות שאמורות להיכנס לתוקף ב-1 באוגוסט בנושא שכחת ילדים ברכב.

מיכל מרים וולדיגר: זה דבר שחשוב לציבור לעניות דעתי הרבה יותר מאשר הדבר הזה.

מיכל מרים וולדיגר: משפחות על משפחות, כמויות עצומות של משפחות יצטרכו להוציא מכיסן אלפי שקלים בשביל מתקנים.

מיכל מרים וולדיגר: בינתיים אושרו אולי ארבעה מתוך 20 מתקנים שאפשר לאשר.

מיכל מרים וולדיגר: צריך לדון בזה, לרכך את התנאים, לראות אילו מתקנים אפשר לאשר, כדי שנוכל לאשר למשפחות רבות לרכוש מתקנים במחירים הרבה יותר סבירים ולא ב-400 שקל לכל מתקן.

יצחק פינדרוס: הסיכום היה שזה לא יהיה, אבל לא משנה.

אלכס קושניר: חבר הכנסת פינדרוס, אני חושב שמה שאגיד יעניין אותך מאוד לשמוע.

ינון אזולאי: כל מה שאתה אומר מעניין מאוד, תדע, ולא משנה מה אתה אומר.

אלכס קושניר: יש כמה הסתייגויות שנימקתם אותן שהן באמת מהותיות ואנחנו נצביע עליהן אחת-אחת.

אלכס קושניר: לאחר מכן חילקנו את ההסתייגויות לקבוצות, כי זה כל מיני "לחילופין" למיניהם.

אלכס קושניר: נצביע לפי קבוצות.

אלכס קושניר: היועץ המשפטי יסביר למה ההסתייגויות האלה התחלקו לקבוצות.

אלכס קושניר: באופן כללי אגיד לכם שחלק מן הדברים שאמרתם אני אולי מסכים איתם אבל יש פה שתי בעיות.

אלכס קושניר: בעיה ראשונה, אי אפשר להיות מומחה לכול ואני באמת לא מומחה לתחום הזה.

אלכס קושניר: בעיה שנייה, צריך לתת זמן לשרה החדשה שנכנסה לתפקיד ללמוד את הנושא ולתת לה הזדמנות לקבוע מדיניות כפי שמצופה ממנה.

שלמה קרעי: אנחנו נותנים לה זמן, מאריכים.

אלכס קושניר: ודבר שלישי, אני חושב שלא נכון להיכנס יותר מדי לנעליים של ועדת הכלכלה ולהחליט פה דברים שהם בסמכותה של ועדת הכלכלה.

אלכס קושניר: כאן אנחנו מאריכים את התוקף של החוק כפי שקיים היום, גם על מנת לתת לשרת התחבורה החדשה, שהצהירה ודיברה הרבה מאוד על השינויים והרפורמות שהיא הולכת לעשות בתחום הזה, לתת לה הזדמנות לבחון את הדברים ולעשות את זה, ולא לקבוע כל מיני מספרים שרירותיים: 20, 60 וכל מיני דברים כאלה.

אלכס קושניר: וגם אחר כך לוועדת הכלכלה, לכשתקום, לדון בתקנות בצורה הרבה יותר מקצועית ממה שאנחנו כאן בזמן כזה קצר נוכל לעשות.

מיכל מרים וולדיגר: כבוד היושב-ראש, אני מבקשת שההערה שלי לגבי תקנות שכחת ילדים ברכב תירשם כהסתייגות.

איתי עצמון: מה ההסתייגות?

ינון אזולאי: את רוצה שיורידו את התעריף?

איתי עצמון: זה פשוט לא בחוק הזה.

איתי עצמון: התקנות האלה הן תקנות התעבורה.

ינון אזולאי: מה זה משנה?

ינון אזולאי: אבל היא יכולה להגיש הסתייגות לכל חוק.

איתי עצמון: זה חוק אחר.

מיכל מרים וולדיגר: זו ההסתייגות שלי, שאי אפשר לדון באחד בלי לדון בשני.

מיכל מרים וולדיגר: צריכים לדון בהם ביחד.

מיכל מרים וולדיגר: זה נושא חשוב לא פחות למדינת ישראל מאשר הצעת החוק הזאת.

אלכס קושניר: תעזרו לה לנסח את ההסתייגות הזאת ואנחנו נצביע עליה.

שלמה קרעי: אני רוצה לטעון נושא חדש על ההסתייגות של חברת הכנסת וולדיגר.

אלכס קושניר: בסדר, נרשמה הטענה על נושא חדש.

אלכס קושניר: אנחנו עוברים להצבעה על ההסתייגויות של חבר הכנסת שלמה קרעי, ההסתייגויות המהותיות.

ינון אזולאי: התייעצות סיעתית.

אלכס קושניר: אנחנו יוצאים להתייעצות סיעתית.

אלכס קושניר: ההצבעה תהיה ב-15:02.

שלמה קרעי: אולי בינתיים תברר עם השרה, יכול להיות שהיא בכלל בעד ואז תחסוך לעצמך הרבה שעות פה.

אלכס קושניר: בסדר.

אלכס קושניר: אנחנו עוברים להצבעה על ההסתייגות הראשונה של חבר הכנסת שלמה קרעי.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: מי נמנע?

אלכס קושניר: בעד – 3

אלכס קושניר: נמנעים – אין ההסתייגות הראשונה של חבר הכנסת שלמה קרעי לא אושרה.

אלכס קושניר: ההסתייגות לא אושרה.

שלמה קרעי: רביזיה.

אלכס קושניר: הדיון ברביזיה יהיה ב-15:32.

אלכס קושניר: אנחנו עוברים להצבעה על ההסתייגות השנייה של חבר הכנסת שלמה קרעי.

ינון אזולאי: התייעצות סיעתית.

אלכס קושניר: ב-15:08 תהיה הצבעה.

אלכס קושניר: אני רוצה לעבור להצבעה על ההסתייגות השנייה של חבר הכנסת שלמה קרעי.

אלכס קושניר: מי בעד ההסתייגות?

אלכס קושניר: ירים את ידו.

אלכס קושניר: מי נגד?

אלכס קושניר: מי נמנע?

אלכס קושניר: בעד – 5

אלכס קושניר: נמנעים – אין ההסתייגות השנייה של חבר הכנסת שלמה קרעי לא אושרה.

אלכס קושניר: ההסתייגות לא אושרה.

ינון אזולאי: רביזיה.

אלכס קושניר: ההסתייגות השלישית של חבר הכנסת שלמה קרעי.

אלכס קושניר: אני מבין שעוד לא התייעצתם מספיק אז אתם בטח רוצים התייעצות סיעתית.

ינון אזולאי: אנחנו רוצים התייעצות סיעתית.

אלכס קושניר: ההצבעה תהיה ב-15:13.

אלכס קושניר: אני רוצה להעלות להצבעה את ההסתייגות השלישית של חבר הכנסת שלמה קרעי.

אלכס קושניר: מי בעד ההסתייגות?

אלכס קושניר: מי נגד?

אלכס קושניר: מי נמנע?

אלכס קושניר: בעד – 5

אלכס קושניר: נמנעים – אין ההסתייגות השלישית של חבר הכנסת שלמה קרעי לא אושרה.

אלכס קושניר: ההסתייגות לא אושרה.

שלמה קרעי: מי נגד התחרות בשוק?

שלמה קרעי: מי נגד החלשים?

ולדימיר בליאק: רביזיה.

אלכס קושניר: בסוף נדון בכל הרביזיות ביחד.

אלכס קושניר: לאן אנחנו עוברים כעת?

איתי עצמון: עוברים להצבעות על ההסתייגויות של חבר הכנסת פינדרוס.

ינון אזולאי: התייעצות סיעתית.

אלכס קושניר: חבר הכנסת פינדרוס, דנים בהסתייגות שלך.

אלכס קושניר: אפשר שלוש דקות התייעצות סיעתית ולא חמש דקות?

שלמה קרעי: אין התייעצות סיעתית עכשיו אלא רק לפני ההצבעה.

יצחק פינדרוס: שלמה, אני משתדל לנהוג לפי כללי הטקס.

אלכס קושניר: אנחנו מצביעים על ההסתייגות הראשונה של חבר הכנסת פינדרוס.

אלכס קושניר: יש לו שלוש בסך הכול.

אלכס קושניר: אתם רוצים התייעצות סיעתית?

אלכס קושניר: תקרא את ההסתייגות.

איתי עצמון: "להצעת החוק ייווסף סעיף (א): 'יבואן זעיר או בינוני או עקיף יהיה פטור מהצגת תעודת מקור לרכב עבור הרכבים שייבא במידה ודגם הרכב שייבא משווק בישראל על ידי יבואן ישיר וקיימת הצהרת יצרן על דגם הרכב שהובא במכס'.

איתי עצמון: "

נירה שפק: זה אותה הסתייגות של קרעי אחד לאחד.

איתי עצמון: "(ב) במקרה שהיבואן העקיף המציא תעודת מקור עבור דגם הרכב שאינו משווק בישראל וכעבור תקופה היבואן הישיר החל לשווק את הרכב והמציא הצהרת יצרן עבור הדגם שבנדון היבואן העקיף יהיה פטור מהמצאת תעודת מקור בהתאם לסעיף 1."

אלכס קושניר: אנחנו יוצאים להתייעצות סיעתית עד 15:17.

יצחק פינדרוס: הסיכון בהתייעצויות הסיעתיות הוא שיכול להיווצר איחוד בין יהדות התורה וש"ס.

יצחק פינדרוס: אתם לוקחים כאן סיכון בהתייעצויות הסיעתיות.

אלכס קושניר: אתם גם כך מאוחדים.

יצחק פינדרוס: אדוני היושב-ראש, אני רוצה לשאול שאלה אמיתית: נציגי משרד התחבורה על ההערה הזאת אמרו קודם שהם בעד, שזה בעיה לא שלהם אלא בעיה חוקתית של מס הכנסה.

יצחק פינדרוס: למה לא נצביע כולנו בעד, כולל הקואליציה?

יצחק פינדרוס: הרי משרד התחבורה אומר שזה לא נוגד את מדיניות השר.

אלכס קושניר: קודם כול: שרה.

אלכס קושניר: אני מבקש לשמור על שפה מגדרית תקינה.

ינון אזולאי: היא תמיד אומרת: שר/שרה.

יצחק פינדרוס: השרה לא מתנגדת.

יצחק פינדרוס: ברצינות אני אומר.

יצחק פינדרוס: גם הדרג המקצועי אומר שהוא ביקש את זה מרשות המסים אז בואו נעזור להם.

אלכס קושניר: נכון שיש פה נוהג להדביק פלסטר על פלסטר וחוק אחד להדביק על החוק השני.

יצחק פינדרוס: לא פלסטר.

יצחק פינדרוס: לעזור להם.

אלכס קושניר: אני אומר לך, חבר הכנסת פינדרוס, אני חושב שמן הראוי לתת לשרה החדשה זמן.

יצחק פינדרוס: אבל היא בעד.

יצחק פינדרוס: המשרד בעד.

אלכס קושניר: אם היא הייתה בעד וסגורה על זה היא הייתה מביאה את זה בהצעת החוק.

יצחק פינדרוס: הם אומרים: זה לא אנחנו.

אלכס קושניר: במידה והיא לא עושה את זה - - -

שלמה קרעי: זה פשוט לא מעניין אותה.

אלכס קושניר: אחרי התייעצות סיעתית אנחנו עוברים להצבעה על ההסתייגות הראשונה של חבר הכנסת פינדרוס.

אלכס קושניר: מי בעד ההסתייגות?

אלכס קושניר: ירים את ידו.

אלכס קושניר: מי נגד?

אלכס קושניר: מי נמנע?

אלכס קושניר: ההסתייגות הראשונה של חבר הכנסת פינדרוס לא אושרה.

אלכס קושניר: ההסתייגות לא אושרה.

ולדימיר בליאק: רביזיה.

אלכס קושניר: אנחנו עוברים להסתייגות השנייה של חבר הכנסת פינדרוס.

ינון אזולאי: התייעצות סיעתית.

אלכס קושניר: רק נקרא את הסעיף.

איתי עצמון: "בסעיף 44 לחוק, תימחק המילה "20" ובמקומה יבוא "60".

איתי עצמון: "

אלכס קושניר: אני רוצה להצביע על ההסתייגות השנייה של חבר הכנסת פינדרוס.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: ההסתייגות השנייה של חבר הכנסת פינדרוס לא אושרה.

אלכס קושניר: ההסתייגות נפלה.

ינון אזולאי: רביזיה.

אלכס קושניר: אנחנו עוברים להצבעה על ההסתייגות השלישית של חבר הכנסת פינדרוס.

ינון אזולאי: התייעצות סיעתית.

אלכס קושניר: נחזור להצבעה ב-15:29.

אלכס קושניר: ההתייעצות הסיעתית הסתיימה.

אלכס קושניר: אני עובר להצבעה על ההסתייגות השלישית של חבר הכנסת פינדרוס.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: ההסתייגות השלישית של חבר הכנסת פינדרוס לא אושרה.

אלכס קושניר: ההסתייגות לא אושרה.

ולדימיר בליאק: רביזיה.

אלכס קושניר: ההסתייגויות המהותיות שהצבענו עליהן אחת-אחת נסתיימו.

אלכס קושניר: עכשיו עוברים להצבעה על קבוצות של הסתייגויות.

אלכס קושניר: היועץ המשפטי, בבקשה תציג.

איתי עצמון: כרגע אנחנו מתחילים עם ההסתייגויות שהגישה סיעת ש"ס.

איתי עצמון: חילקנו את 722 ההסתייגויות לקבוצות, 17 קבוצות לפי הנושאים, למשל לפי החלפה של מילה וכל ההסתייגויות החלופיות.

איתי עצמון: קבוצת ההסתייגויות הראשונה עניינה שינוי התוספת של המילה "בחוק", זה הסתייגויות 1–38.

ינון אזולאי: התייעצות סיעתית.

אלכס קושניר: ב-15:35 חוזרים להצביע על קבוצת ההסתייגויות.

אלכס קושניר: אני מעלה להצבעה את ההסתייגות השלישית של חבר הכנסת פינדרוס, מי בעד ההסתייגות?

אלכס קושניר: סליחה, סליחה.

שלמה קרעי: יש לנו עוד חמש דקות.

שלמה קרעי: כבר התעייפת, היושב ראש?

אלכס קושניר: אני מעלה את קבוצת ההסתייגויות הראשונה מ-1 עד 38 של סיעת ש"ס, מי בעד?

אלכס קושניר: מי נגד?

ולדימיר בליאק: הקואליציה נגד.

ולדימיר בליאק: רביזיה.

אלכס קושניר: ההסתייגויות לא התקבלו.

אלכס קושניר: אנחנו עוברים להצבעה על הקבוצה השנייה, מ-39 עד 75.

אלכס קושניר: לא אושר.

ינון אזולאי: התייעצות סיעתית.

אלכס קושניר: ההצבעה תתקיים -15:51.

אלכס קושניר: טוב, אנחנו עוברים להצבעה על קבוצת הסתייגויות שנייה של סיעת ש"ס, מי בעד?

איתי עצמון: מ-39 עד 75.

אלכס קושניר: מי נגד?

קריאה: על חודו של קול.

ינון אזולאי: רביזיה.

אלכס קושניר: ההסתייגות לא התקבלה.

אלכס קושניר: לא אושר.

אלכס קושניר: הקבוצה הבאה זה מ-76 עד 112.

ינון אזולאי: התייעצות סיעתית.

אלכס קושניר: ב-15:57.

אלכס קושניר: אנחנו עוברים להצבעה על קבוצת ההסתייגויות השלישית של סיעת ש"ס, מ-76 עד 112.

אלכס קושניר: מי בעד ההסתייגויות?

ינון אזולאי: רק תזכור שפינדרוס לא היה בהסתייגויות של ש"ס.

ינון אזולאי: אגב, אבל זה ביחד כולם, כן?

אלכס קושניר: כן, ברור.

אלכס קושניר: מי נגד?

ולדימיר בליאק: רביזיה.

ינון אזולאי: אל תסמכו על ולדימיר, הוא בחור טוב, אבל הוא עלול לחזור בו.

אלכס קושניר: ההסתייגויות לא עברו.

אלכס קושניר: לא אושר.

אלכס קושניר: ההצבעה הבאה מ-113 עד 149.

שלמה קרעי: התייעצות סיעתית.

אלכס קושניר: כן?

אלכס קושניר: לא התייעצת מספיק?

שלמה קרעי: לא.

אלכס קושניר: 16:03 חוזרים ל הצבעה.

אלכס קושניר: טוב, אני מעלה להצבעה את קבוצת ההסתייגויות של סיעת ש"ס מ-113 עד 149.

אלכס קושניר: מי בעד ההסתייגויות?

אלכס קושניר: מי נגד?

ולדימיר בליאק: הקואליציה נגד.

ולדימיר בליאק: רביזיה.

אלכס קושניר: ההסתייגויות לא התקבלו.

אלכס קושניר: לא אושר.

אלכס קושניר: הקבוצה הבאה מ-150 עד 188.

אלכס קושניר: מי בעד ההסתייגות?

שלמה קרעי: רגע.

אלכס קושניר: לא, זהו, אמרתי מי בעד ההסתייגות.

אלכס קושניר: מי בעד ההסתייגות?

אלכס קושניר: להרים את היד.

אלכס קושניר: מי נגד?

אלכס קושניר: ההסתייגויות לא התקבלו.

אלכס קושניר: לא אושר.

שלמה קרעי: רביזיה והתייעצות סיעתית ונימוק לפני ההתייעצות.

אלכס קושניר: אוקיי.

אלכס קושניר: הקבוצה הבאה מ-189 עד 225.

אלכס קושניר: יוצאים להתייעצות סיעתית.

שלמה קרעי: רגע, נימוק, נימוק.

אלכס קושניר: עד 16:11.

שלמה קרעי: אדוני היועץ המשפטי, אפשר לעשות דבר כזה בלי נימוק?

אלכס קושניר: אפשר כי זה לא מהותי, שלמה.

שלמה קרעי: למה לא מהותי?

אלכס קושניר: להחליף מילה במילה.

שלמה קרעי: אתם עושים צחוק.

אלכס קושניר: 16:11.

אלכס קושניר: טוב, ממשיכים להצבעה על קבוצת הסתייגויות 189 עד 225 של סיעת ש"ס.

אלכס קושניר: מי בעד?

אלכס קושניר: מי נגד?

ינון אזולאי: רביזיה.

אלכס קושניר: רביזיה?

ינון אזולאי: כן.

אלכס קושניר: לא יכול להיות.

ינון אזולאי: משהו חדש עכשיו, כי עכשיו היה צריך לנמק את ה – גם התייעצות סיעתית וגם לנמק.

אלכס קושניר: טוב, אנחנו עוברים לקבוצת ההסתייגויות הבאה, מ-226 עד 263.

אלכס קושניר: ההצבעה תתקיים ב-16 - - -

ינון אזולאי: לא, קודם כל נימוק.

אלכס קושניר: לא, אין נימוק.

אלכס קושניר: ב-16:17.

שלמה קרעי: למה אין נימוק?

ינון אזולאי: אדוני יושב הראש, אלכס, אל - - -

שלמה קרעי: די, למה אין נימוק?

ינון אזולאי: אלכס, אל תמשיכו עם הדורסנות הזאת.

שלמה קרעי: למה אין נימוק?

שלמה קרעי: מגיע לנו על כל הסתייגות שמצביעים נימוק.

אלכס קושניר: לא.

אלכס קושניר: מצביעים ב-16:17.

ינון אזולאי: רגע, היועץ המשפטי רוצה להגיד משהו.

אלכס קושניר: רגע, ינון, בקבוצה הבאה אני אתן לך אפשרות לנמק.

ינון אזולאי: אין בעיה, אבל כמה תיתן לי בקבוצה הבאה?

אלכס קושניר: אני אתן לך לנמק על הקבוצה.

ינון אזולאי: אני רוצה, על כל קבוצה אני צריך לנמק לפחות 30 דקות.

אלכס קושניר: אני אתן לך לנמק - - -

ינון אזולאי: אתה יודע מה?

ינון אזולאי: בוא נשמע קודם כל מה היועץ המשפטי אומר על זה.

ינון אזולאי: לפני שיוצאים להתייעצות סיעתית אני רוצה - - -

אלכס קושניר: לא, אנחנו ב-16:17 מצביעים.

ינון אזולאי: לא, שנייה, בוא.

אלכס קושניר: לא, נחזור מההצבעה ותקבל את הנימוק של הייעוץ המשפטי.

ינון אזולאי: אוקיי, בסדר.

ינון אזולאי: אין בעיה.

שלמה קרעי: איתי, אתה ממש חדש נראה לי בוועדות.

שלמה קרעי: אין דבר כזה הסתייגות שלא נותנים לנמק למי שהגיש את ההסתייגות.

איתי עצמון: הסתייגות שהיא הסתייגות אמיתית.

שלמה קרעי: זה לא משנה.

שלמה קרעי: אתה לא תקבע לחבר כנסת אם זה הסתייגות אמיתית או לא.

ינון אזולאי: מהותית.

ינון אזולאי: מהותית, לא אמיתית.

שלמה קרעי: אבל אתה לא בעל ה - - -

שלמה קרעי: איזה הסתייגויות אנחנו עכשיו?

אלכס קושניר: הסתייגות 226, הקראה, בבקשה.

איתי עצמון: סעיף 1 להצעת החוק, אחרי המילים "התשע"ו' יבוא: "קיומם של תנאים הולמים ומקומות".

איתי עצמון: מבחינת קבוצת ההסתייגויות הזו, עד הסתייגות 263, שהיא בסעיף 1 להצעת החוק, אחרי המילים "התשע"ו' יבוא: "ריק סטטוטורי".

ינון אזולאי: 261 זה הגנה.

איתי עצמון: לא, אמרתי 263.

אלכס קושניר: אוקיי, וההסתייגות אחרונה?

איתי עצמון: הקראתי את שתיהן.

ינון אזולאי: 263 היא כמו 260, אגב, שים לב.

אלכס קושניר: כן, מי בעד ההסתייגות?

שלמה קרעי: רגע, הוא רצה הנמקה.

אלכס קושניר: הנמקה, בבקשה.

אלכס קושניר: ינון, שתי דקות, בבקשה.

ינון אזולאי: כמה?

ינון אזולאי: על כל אחת מה - - -

אלכס קושניר: קדימה, נו.

ינון אזולאי: למה ככה?

ינון אזולאי: עד עכשיו הייתה אווירה טובה.

אלכס קושניר: נכון, אבל אתה מתחיל.

ינון אזולאי: לא, אני מבטיח להמשיך את האווירה הטובה.

אלכס קושניר: תשמע, אפשר לחייך והכול, יאללה, קדימה, שתי דקות.

ינון אזולאי: יאללה.

ינון אזולאי: תראה, האמת, לפעמים אנשים מסתכלים ואומרים: תשמעו, על מה אתם מתעקשים?

ינון אזולאי: יש לכם כל כך הרבה הסתייגויות, אומר היועץ המשפטי: תשמע, הן לא מהותיות.

ינון אזולאי: צריך להסביר לאנשים עד כמה ההסתייגויות האלה מהותיות.

ינון אזולאי: אני אומר לך, איתי, אם לא שכנעתי – לא, לא, אני מסביר לך למה זה מהותי.

ינון אזולאי: הוויכוח שלנו הוא הרי אם הוא מהותי או לא מהותי.

ינון אזולאי: כשייגמרו עשר דקות רק תגיד לי, כי אני לא שם לב לשעון.

אלכס קושניר: לא, לא, שתי דקות.

ינון אזולאי: אוקיי.

ינון אזולאי: העניין הוא שכשאנחנו מגישים הסתייגויות, אפילו שזה רק שינוי של מילה או של אות, מבחינתנו זה מהותי, למה?

ינון אזולאי: כי אם אני בא עם הסתייגויות שהן באמת ענייניות, כמו שהעלה חברי חבר הכנסת שלמה קרעי, שאנחנו ביקשנו הארכה מארבע לשש שנים כשעוד מעט נגמר להם התוקף, אני חושב שזה לא בשבילנו, אנחנו את הרכבים שלנו מקבלים מהכנסת ו - - -

אלכס קושניר: כן, אבל אתה עכשיו מנמק את ההסתייגות שלו?

ינון אזולאי: אני מנמק את ההסתייגות שלי למה אני צריך את ההסתייגות שלו.

אלכס קושניר: אז זו בעצם הנמקה לכל ההסתייגויות שהגשת.

רם שפע: אפשר להסתייג מהנמקות?

קריאה: אם לא תצליח להסביר לנו בשתי דקות?

ינון אזולאי: יפה, בגלל שלא הבנתם אני אחזור עוד פעם על הנימוק.

ינון אזולאי: אני אגיד לכם, שלמה, אתה הגשת שלוש הסתייגויות שהם קוראים להן כביכול מהותיות, אבל הכול מהותי.

שלמה קרעי: בטח, תיכף אני אנמק.

ינון אזולאי: אתה גם תנמק אותן.

וליד טאהא: - - - מהותי, לא רק שלך.

ינון אזולאי: לא, גם שלי.

ינון אזולאי: זה מה שאנחנו מסבירים למה שלי זה מהותי.

קריאה: אתה הגשת גם?

ינון אזולאי: כן.

ינון אזולאי: אתה הגשת?

ינון אזולאי: אנחנו נוסיף שגם להכניס את אביתר בהסתייגויות שלנו?

ינון אזולאי: אבל אני בא להגיד דבר אחד, ההסתייגויות, הכמויות האלה, בעצם נותנות לנו מרווח של משא ומתן וזה אמיתי, צריך לשים את הדברים על השולחן.

ינון אזולאי: לא תמיד הדברים פה הם נכונים, אבל ככל – שואלים אותי לפעמים: אתה רוצה להתיש?

ינון אזולאי: אתה מתיש את עצמך.

ינון אזולאי: לא אכפת לי להתיש את עצמי, אני יודע מה זה להתיש את עצמי, אני לא מותש, ברגע שאני עושה טוב לעם ישראל אני אומר לעם ישראל שאני מוכן לקחת את העול הזה עליי, להתעייף בשביל להביא עוד הישג לעם ישראל.

אלכס קושניר: כל הכבוד.

ינון אזולאי: אנחנו לא בתקופת בחירות, אני לא אמור לקבל על זה קולות ותאמין לי שאותם אלה שקונים את הרכבים לא בטוח ש – אולי הם יבואו להתנדב אצלי לקחת לקלפי אנשים, אבל לא מעבר לכך, וגם לא כולם.

אלכס קושניר: בסדר.

אלכס קושניר: ינון, תודה רבה.

שלמה קרעי: התייעצות סיעתית לפני ההצבעה.

אלכס קושניר: בבקשה, התייעצות סיעתית, חוזרים ב-16:55.

אלכס קושניר: חוה נמצאת איתנו?

אלכס קושניר: חוה, מה שלומך?

רם שפע: חוה, רואים אותך קצת חשוך, אבל בסדר.

יצחק פינדרוס: כנראה זה חשוך מרוב האישורים שהגיעו על הדברים האלה לשכחת ילדים, הדברים הזולים שהגיעו אישורים.

רם שפע: אתה מערבב פה עניין בעניין.

רם שפע: עניין חשוב, אגב.

אלכס קושניר: הגענו לסיכום, אני מבקש שחבר הכנסת רם שפע יסביר מה הסיכום ולהכניס את זה בבקשה לפרוטוקול הוועדה.

רם שפע: פשרת האוזר אני לא רוצה לקרוא לזה, חבל שזה ייפסל בהמשך, אנחנו נקרא לזה בשמות אחרים.

יצחק פינדרוס: פשרת האוזר לא נפסלה, היא קיימת, היא יציבה והמדינה מתנהלת - - -

רם שפע: אוקיי.

רם שפע: כחלק מהרצון הכן לבחון את השינויים ואת ההסתייגויות שעלו פה, בהסתייגות אחת מהותית שהעלה חבר הכנסת שלמה קרעי להצעת חוק של רישוי שירותים במקצועות בענף הרכב, זו ההסתייגות הראשונה, 1418, זה תיקון 7, בחוק רישוי שירותים ומקצועות בענף הרכב, סעיף 253(א), במקום, וזאת המהות, במקום תקופה של ארבע שנים יבוא שש שנים.

רם שפע: התיקון הזה מקובל על משרד התחבורה.

רם שפע: חוה, רק תגידי לי אם אני צודק ואז גם נגיד את ההסדר.

איתי עצמון: כדאי גם להסביר מה התיקון המוצע.

רם שפע: בשביל זה אני נותן למשרד התחבורה להסביר.

רם שפע: בבקשה.

רם שפע: את איתנו?

חוה ראובני: אני איתכם, כן, ואמרתי שזה מקובל עלינו.

אלכס קושניר: כן, רק תסבירי לנו, בבקשה, מה המשמעות של התיקון הזה.

חוה ראובני: זה דובר בשלבים הקודמים של הדיון בבוקר.

חוה ראובני: בחוק יש הוראת שעה לעניין יבוא זעיר, הקלות מסוימות בסוגי הרכב שאפשר לייבא ביבוא זעיר לעומת ההוראה הקבועה שנקבעה, היא קצת יותר מקלה, פחות תנאים.

חוה ראובני: היא נקבעה כהוראת שעה לארבע שנים עם סמכות לשר התחבורה להאריך את זה בחצאי שנים עד שנתיים נוספות.

חוה ראובני: נעשה פה שימוש פעם אחת בסמכות ההארכה הזאת, אנחנו ממילא בוחנים מתכונת לטווח קצת יותר ארוך בעקבות הלקחים שהופקו ומקובלת עלינו ההצעה שכבר בתוך החוק הוראת השעה תהפוך להיות הוראה של שש שנים במקום ארבע שנים מיום התחילה.

ינון אזולאי: בלי הארכה של כל חצי שנה?

חוה ראובני: ותישאר הסמכות של החצי שנה, זה נמצא בהמשך הסעיף.

ינון אזולאי: סמכות של השרה, כן?

רם שפע: כן.

רם שפע: תציג אתה את ה - - -

אלכס קושניר: לא, אתה.

אלכס קושניר: רם, תציג בבקשה את המתווה.

רם שפע: כן.

רם שפע: כחלק מהעניין הזה יימשכו פה כל ההסתייגויות לשני החוקים שקשורים למשרד התחבורה.

יצחק פינדרוס: יישארו שישה.

אלכס קושניר: פרט ל-?

רם שפע: פרט לשלוש הסתייגויות בכל אחד משני החוקים של משרד התחבורה.

רם שפע: אנחנו שמים בצד, זה לא קשור לחוק של משק החלב.

רם שפע: בנוסף כמובן לא יעלה נושא חדש וכל אחד מהחוקים האלה במליאה יקבל זמן דיון כולל של ארבע וחצי שעות.

רם שפע: אני צודק, חבר הכנסת קרעי?

שלמה קרעי: בהחלט.

רם שפע: וזה כולל גם את ההצבעות וגם כמובן שלא יהיו הצבעות שמיות.

צבי האוזר: ושעת הצבעה כמובן.

שלמה קרעי: זה כולל את ההצבעות?

צבי האוזר: כולל הצבעות, כולל שעת הצבעה.

שלמה קרעי: אם יבקשו שמית?

רם שפע: בסדר, שזה יהיה חלק מהזמן.

שלמה קרעי: תגביל בשתי הצבעות שמיות את הזמן.

צבי האוזר: שתי הצבעות שמיות, הצבעות במקבצים והצבעה לא לפני - - -

שלמה קרעי: אין מקבצים כי יש רציף.

צבי האוזר: סליחה, צודק.

צבי האוזר: ארבע וחצי שעות והצבעה נקבעת בזמן, זאת אומרת לא לפני - - -

שלמה קרעי: לא, לא, לא, צביקה, אל תוסיף עכשיו דברים.

צבי האוזר: לא, אתה לא יכול פתאום למשוך לי.

שלמה קרעי: אתה יכול.

שלמה קרעי: תביא - - - אין דבר כזה, אל תגזימו.

שלמה קרעי: אל תכניס עכשיו תנאים שלא היו.

אלכס קושניר: חבר'ה, הסיכום הוא כזה, האופוזיציה מושכת את כל ההסתייגויות משני החוקים של משרד התחבורה פרט לשלוש הסתייגויות שהיא תבחר לכל אחד מהחוקים, הדיון במליאה יימשך ארבע שעות על כל חוק - - -

שלמה קרעי: ארבע וחצי.

אלכס קושניר: סליחה, סליחה, סליחה, ארבע וחצי שעות על כל חוק.

אלכס קושניר: ניסיתי, לא הלך.

שלמה קרעי: לכל חבר כנסת.

אלכס קושניר: ארבע וחצי שעות לכל חוק כולל זמן ההצבעה, בסדר?

רם שפע: ומשיכת נושאים חדשים, שאמרתי גם.

אלכס קושניר: וכל הנושאים החדשים שנתבקשו בשני החוקים האלה יימשכו גם.

אלכס קושניר: מה שאנחנו נעשה עכשיו, היות שהחוק השני עולה ללא שינויים אנחנו מבקשים מהקואליציה - - -

מיכל מרים וולדיגר: השני או השלישי?

אלכס קושניר: השני.

איתי עצמון: החוק לתיקון פקודת התעבורה.

אלכס קושניר: כן.

אלכס קושניר: אני מבקש מהאופוזיציה, שלמה, לחוק השני, תגידו לנו על אילו שלוש הסתייגויות אתם רוצים שנצביע.

שלמה קרעי: לראשון ולשני.

אלכס קושניר: לראשון כבר הצבענו על שלוש הסתייגויות.

שלמה קרעי: עזוב, מה שהצבענו זה על הקרעים, אנחנו רוצים שלוש הסתייגויות מסוימות.

אלכס קושניר: אין בעיה, הצבענו עליהם והכנסנו אותם לזה.

אלכס קושניר: אתה רוצה אחרות?

שלמה קרעי: רק הסתייגות אחת אנחנו צריכים עכשיו להצביע ולהכניס אותה לזה.

שלמה קרעי: וחוץ מזה, יש שלוש הסתייגויות, שאתה תפיל אותם פה לכל חוק.

אלכס קושניר: אין בעיה, אז בואו נעשה את זה.

שלמה קרעי: בואו נעשה.

אלכס קושניר: קדימה.

אלכס קושניר: אז אנחנו כרגע דנים בחוק הזה, נכון?

איתי עצמון: איזה חוק?

איתי עצמון: של הרכב או תעבורה?

אלכס קושניר: חוק הרכב.

יצחק פינדרוס: יש שלוש הסתייגויות שלי שלא נכנסו.

אוסאמה סעדי: אדוני היושב ראש, מה עם ההסתייגויות שלנו?

אוסאמה סעדי: אנחנו לא חלק מההסכם.

אלכס קושניר: הגשתם הסתייגויות?

אוסאמה סעדי: כן.

אלכס קושניר: כמה?

אוסאמה סעדי: אלפים.

אלכס קושניר: מה זה אלפים?

אוסאמה סעדי: הצטרפנו להסתייגויות.

אוסאמה סעדי: איך אתה עושה את זה?

ינון אזולאי: לא, הוא לא אשם, ווליד אמר שהוא מייצג אתכם.

אוסאמה סעדי: ווליד אמר?

אלכס קושניר: לא, אוסאמה.

ג'ידא רינאוי-זועבי: וגם אני אמרתי, אוסאמה, אני גם מצטרפת לבקשה שלכם.

אוסאמה סעדי: היֹה היה.

אלכס קושניר: חבר'ה, נו.

אוסאמה סעדי: בערבית, אדוני היושב ראש, אומרים 'כאן יא מקה'.

אלכס קושניר: שזה אומר?

אוסאמה סעדי: היה היה.

אלכס קושניר: אז אני לא ידעתי שהצטרפת להסתייגויות באמת ולכן אני מבקש ממך כצעד של רצון טוב - - -

וליד טאהא: הבעיה אצלם, מי שהיה צריך להודיע שהוא הצטרף זה הם.

ינון אזולאי: ווליד, אנחנו מרחיבים את היישוב אביתר.

שלמה קרעי: מאיפה אני יודע שהוא הצטרף?

שלמה קרעי: הוא עדכן אותי?

וליד טאהא: אה, לא עדכן?

שלמה קרעי: לא.

וליד טאהא: מה, אתם באופוזיציה ביחד, למה הוא לא עדכן?

שלמה קרעי: לא עדכן אותי.

שלמה קרעי: הוא רצועת הביטחון של הקואליציה בכלל.

אוסאמה סעדי: לאור ההערה של קרעי אני עומד על כל ההסתייגויות שלנו.

אלכס קושניר: אני מבקש ממך - - -

אוסאמה סעדי: והצבעות הכול.

אוסאמה סעדי: תראה מה זה רשת ביטחון.

אלכס קושניר: אני מבקש ממך, כמחווה של רצון טוב, להצטרף למשיכה של כל ההסתייגויות.

אלכס קושניר: הגענו פה להסכם טוב, הצלחנו לדאוג ליבואנים זעירים של רכב ולהתקדם.

אוסאמה סעדי: זו אחת מההסתייגויות שאני וקרעי דיברנו על זה, אם זה מקובל אז אני מושך.

אלכס קושניר: תודה רבה.

אוסאמה סעדי: הארבע וחצי שעות זה לכל ה - - -

שלמה קרעי: לא, זה לכל חוק.

יצחק פינדרוס: זה לכל האופוזיציה ואתה חלק מהאופוזיציה.

צבי האוזר: אתה חלק בלתי נפרד מהאופוזיציה.

יצחק פינדרוס: אתה מהאו"ם.

שלמה קרעי: אוסאמה, לכל חוק ארבע וחצי.

אוסאמה סעדי: אני לא מהאו"ם.

ינון אזולאי: אתה יודע מה, תחליט מאיפה אתה.

אוסאמה סעדי: עכשיו אני בוועדת חוקה, חלק אופוזיציה, חלק - - -

ינון אזולאי: אז תחליט אתה מאיפה אתה, תגיד אתה.

מיכל מרים וולדיגר: אמרנו שאחת ההסתייגויות זה שכחת ילדים ברכב, שחוק זה עובר כשזה עובר.

איתי עצמון: הנושא של מניעת שכחת ילדים ברכב מוסדר בתקנות התעבורה שאמורות להיכנס לתוקף ב-1 באוגוסט.

איתי עצמון: הבקשה שלך היא?

מיכל מרים וולדיגר: הבקשה שלי שהתקנות האלה לא ייכנסו, לבטל את התקנות הללו.

איתי עצמון: מה, לבטל לגמרי את רוצה?

ינון אזולאי: לא, מיכל, תבקשי שהמדינה תיתן את זה בחינם לכל האזרחים, לכל אחד שיש לו ילד.

איתי עצמון: אנחנו נכתוב את זה כסעיף, אבל לא - - -

מיכל מרים וולדיגר: כן, כן, כן.

אלכס קושניר: בסדר, סבסוד המימון - - -

ינון אזולאי: סבסוד מלא של 100%.

איתי עצמון: שהמדינה תממן את רכישת המערכות?

ינון אזולאי: כן, שלא יישמע שהיא נגד זה.

מיכל מרים וולדיגר: כן, או שזה יעלה עד 50 שקלים.

ינון אזולאי: מיכל, שלא יישמע שאת נגד, כולנו בעד, עד 50 שקלים.

שלמה קרעי: עד 50 שקלים שההורים ישלמו.

יצחק פינדרוס: דרך אגב, כמי שהיה מעורב בעניין הזה שלושה ימים אני יכול להגיד לכם שיש למדינה אפשרות בקלות שזה יגיע ל-50 שקלים, היא הבטיחה שהיא תעשה את זה והיא לא עשתה את זה.

מיכל מרים וולדיגר: הם יעשו את זה.

ינון אזולאי: יכול להיות שהם יעשו את זה וזה יהיה הישג של מיכל.

אלכס קושניר: אתה יכול רגע להגדיר את זה כדי שנוכל להצביע?

איתי עצמון: קודם כל על החוק עצמו עם התוספת.

אלכס קושניר: לא, קודם כל הסתייגויות, אחר כך התוספת.

איתי עצמון: אוקיי, ההסתייגות, אם אני מבין נכון, תהיה בעצם לתקן את פקודת התעבורה מכיוון שהנושא של המערכות האלה מוסדר בתקנות מכוח פקודת התעבורה, בתקנות התעבורה, כך שהמדינה תסבסד או תממן רכישה של המערכות האלה.

מיכל מרים וולדיגר: האביזרים.

שלמה קרעי: ההורים ישלמו עד 50 שקלים.

מיכל מרים וולדיגר: השתתפות של עד 50 שקלים לכל - - -

ינון אזולאי: לכל משפחה.

אלכס קושניר: בסדר, כולם מבינים?

שלמה קרעי: כן.

מיכל מרים וולדיגר: כן.

אלכס קושניר: מי בעד ההסתייגות?

ינון אזולאי: התייעצות סיעתית.

ינון אזולאי: סתם.

אלכס קושניר: מי נגד?

שלמה קרעי: מה, אתם נגד האזרחים?

שלמה קרעי: נו באמת, גם בזה?

אלכס קושניר: ההסתייגות לא התקבלה.

אלכס קושניר: לא אושר.

אלכס קושניר: מעבר לזה יש שתי הסתייגויות של חבר הכנסת פינדרוס, 1 ו-2, עליהן כבר הצבענו.

יצחק פינדרוס: נכון.

אלכס קושניר: שלוש הסתייגויות.

שלמה קרעי: שלוש לחוק הזה, יש לחוק הבא.

שלמה קרעי: אני יש לי שתיים לחוק הבא.

יצחק פינדרוס: זה ההסתייגויות שלך, אני אגיד לך מה זה 1 ו-2 שלי.

שלמה קרעי: לא, אני יש לי משהו אחר שאני רוצה להכניס.

שלמה קרעי: אין בעיה.

שלמה קרעי: שתי הסתייגויות שאני רוצה להכניס.

ינון אזולאי: איפה, בחוק הבא?

שלמה קרעי: לא משנה, מתוך השש.

ינון אזולאי: אוקיי, אני גם שתיים.

יצחק פינדרוס: אני הכנסתי 1 ו-2, את ההסתייגויות שלך.

שלמה קרעי: אז תכניס אותן כהסתייגות אחת.

יצחק פינדרוס: לא, אני אגיד לך מה, את הנייר מקור ואת ה-20 רכבים.

שלמה קרעי: אז תכניס אותם כהסתייגות אחת.

יצחק פינדרוס: לא, זה שתי הסתייגויות.

ינון אזולאי: בסדר, תן לו, אני אעשה את זה כהסתייגות אחת.

ינון אזולאי: אני אעשה את הכול כהסתייגות אחת.

ינון אזולאי: בסדר, זה לא מהותי למשל, הוויכוח הזה לא מהותי.

שלמה קרעי: נכון, הסתדרנו, האופוזיציה יודעת להסתדר.

אלכס קושניר: רגע, חבר'ה, אנחנו כרגע מקריאים את החוק שוב והולכים להצביע על החוק.

אלכס קושניר: כל הרביזיות וכל ההסתייגויות וכל הנושאים החדשים נמשכו, נכון?

שלמה קרעי: נמשכו.

ולדימיר בליאק: אני לא מושך.

ינון אזולאי: תהיה גבר, אל תמשוך.

אלכס קושניר: קדימה.

יצחק פינדרוס: רגע, אני לא בטוח שהקואליציה משכה את הרביזיות.

אלכס קושניר: משכה, משכה.

ולדימיר בליאק: משכתי.

אלכס קושניר: קדימה.

איתי עצמון: אז תיקון אחד, כפי שאמרנו קודם, זה התיקון לסעיף 247 לחוק רישוי שירותים ומקצועות בענף הרכב, שזה עניין הארכת תוקפם של צווי הפיקוח.

איתי עצמון: התיקון שעכשיו ייווסף להצעת החוק כפי שנניח אותה על שולחן הכנסת יהיה תיקון לסעיף 253(א) לחוק שמאריך את תוקפה של הוראת השעה שעניינה הקלות ביבוא של רכבים שמייבאים יבואנים זעירים.

איתי עצמון: אני מבין שמשרד התחבורה תומך בתיקון הזה ולא מוצא קושי בתיקון הזה.

חוה ראובני: נכון.

אלכס קושניר: זה שני סעיפים.

אלכס קושניר: אני רוצה להצביע על הצעת חוק רישוי שירותים ומקצועות בענף הרכב (תיקון מס' 7), תשפ"א-2021, מ/1418.

איתי עצמון: כמו שהקראנו עם התיקון לסעיף 253.

אלכס קושניר: רגע, סעיף 1 קודם כל.

אלכס קושניר: אנחנו מצביעים על סעיף 1 כפי שאושר בקריאה ראשונה.

אלכס קושניר: מי בעד?

אלכס קושניר: קואליציה בעד.

אלכס קושניר: רע"מ, קואליציה.

רם שפע: אוסאמה, קואליציה בעד.

אלכס קושניר: מי נגד?

אלכס קושניר: שלושה.

אלכס קושניר: הסעיף הראשון אושר.

אלכס קושניר: אושר.

אלכס קושניר: הסעיף הראשון אושר.

אלכס קושניר: אנחנו עוברים לסעיף השני.

אלכס קושניר: בבקשה.

איתי עצמון: הסעיף השני, זה תיקון סעיף 253(א), הארכה מארבע שנים לשש שנים מיום התחילה של החוק שזה מאוקטובר 2016.

איתי עצמון: צודק?

חוה ראובני: כן.

אלכס קושניר: מי בעד?

רם שפע: איזה אחדות פה בוועדת כספים.

אלכס קושניר: פה אחד.

אלכס קושניר: אושר.

אלכס קושניר: עכשיו אני רוצה לעבור להצבעה על החוק כולו.

אלכס קושניר: מי בעד החוק?

רם שפע: אחלה חוק.

אלכס קושניר: מי נגד?

אלכס קושניר: החוק אושר על ידי הוועדה ומוכן לקריאה שנייה ושלישית במליאה.

אלכס קושניר: אושר.

אלכס קושניר: החוק השני שנקרא הצעת חוק לתיקון פקודת התעבורה (מספר 120) (תיקון מס' 2), תשפ"א-2021 מ/1415.

אלכס קושניר: הסתייגויות.

אלכס קושניר: שלוש הסתייגויות, חברים.

ינון אזולאי: שלמה, תתחיל.

ינון אזולאי: כמה הסתייגויות יש לך?

שלמה קרעי: שתי הסתייגויות.

ינון אזולאי: ואחת שלי.

שלמה קרעי: אחת שלך.

שלמה קרעי: הסתייגות מספר 566.

אלכס קושניר: אתה יכול להקריא אותה?

שלמה קרעי: כן, אני אגיע אליה רגע.

שלמה קרעי: ההסתייגות מדברת על נושא שעלה כאן הרבה, בעיקר בתקופת הקורונה, עם העושק של הבנקים, כל הריבית דריבית שהם לקחו וכל התקופה הזו שהתחננו אליהם, ואגב, הצגתי במליאה בשבוע שעבר שבשנת הקורונה, אחרי שהבנקים בכו לנו כאן כל השנה הזו של הקורונה, הם הרוויחו יותר משנה רגילה.

שלמה קרעי: בנק הפועלים הרוויח רווח נקי של יותר ממה שהיה ב-2019, שני מיליארד במקום 1.700 מיליארד, וחוץ מזה הוא הפריש עוד כמה מאות מיליונים הפרשה להפסדי אשראי שהוא החזיר אותה ברבעון הזה.

שלמה קרעי: ההסתייגות הזאת באה לטובת זוגות צעירים כדי לפתוח את שוק המשכנתאות לתחרות והיא מבטלת את עמלת הפירעון המוקדם.

שלמה קרעי: כשאדם רוצה למחזר משכנתא יש לו קנס של עשרות אלפי שקלים, הקנס הזה תוקן בשנות ה-80 כשהיה מצב שוק קיצוני והיו צריכים לתקן אותו בחוק, מצב השוק הזה כבר לא רלוונטי ועדיין הבנקים מרוויחים מהעמלה הזאת מאות מיליונים רווח נקי כל שנה.

שלמה קרעי: סתם, על חשבוננו.

שלמה קרעי: ההסתייגות אומרת: בסוף הצעת החוק יבוא תיקון לפקודת הבנקאות 1941, בפקודת הבנקאות בסעיף 13(א)(2) בסופה יבוא ובלבד שתאגיד בנקאי לא יגבה עמלה כאמור, אלא במהלך 12 החודשים שתחילתם במועד קבלת ההלוואה.

שלמה קרעי: זאת אומרת רק שנה אחת יש לבנקים, יש פה עוד המשך קטן, אבל בעיקרון שנה אחת אפשר לגבות עמלת פירעון מוקדם, מכאן והלאה יש תחרות ואין קנסות, אפשר למחזר.

אלכס קושניר: מי בעד ההסתייגות של שלמה קרעי?

שלמה קרעי: יוליה בעד, אלכס, היא מאוד בעד זה.

אלכס קושניר: מי נגד?

אלכס קושניר: ההסתייגות לא התקבלה.

אלכס קושניר: לא אושר.

אלכס קושניר: כן, הסתייגות שנייה.

שלמה קרעי: הסתייגות שנייה, סעיף 578, שזה דומה להארכת הוראת שעה, אולי גם את זה תכניס כהוראת שעה.

שלמה קרעי: אם אתה זוכר, בקורונה אנחנו נלחמנו כאן, אני הובלתי את זה, אבל כולנו נלחמנו על זה שמי שמתחת לגיל 28 ויש לו ילדים, יש ילד בחזקתו, יקבל דמי אבטלה כמו מי שהוא מעל גיל 28.

שלמה קרעי: חוקקנו את זה כהוראת שעה לקורונה.

שלמה קרעי: הוראת השעה הזו פג תוקפה ביום שלישי ב-30 ביוני.

שלמה קרעי: אז ההסתייגות הזו קובעת את זה כהוראת קבע: לעניין פרק זה ולוח ז' יראו את מי שטרם מלאו לו 28 שנים ובחזקתו ילד אחד לפחות כמי שהוא מעל גיל 28.

שלמה קרעי: זה להקל על זוגות שיש להם ילד, שיקבלו דמי אבטלה כמו מעל גיל 28.

אלכס קושניר: מי בעד ההסתייגות של שלמה?

אלכס קושניר: מי נגד?

אלכס קושניר: ההסתייגות לא התקבלה.

אלכס קושניר: לא אושר.

אלכס קושניר: כן, הסתייגות שלישית, חבר הכנסת ינון אזולאי.

ינון אזולאי: הסתייגות שלישית.

ינון אזולאי: חברים, באמת עכשיו בשיא הרצינות, חצי דקה.

ינון אזולאי: רק אני אגיד שההסתייגות הזאת באה ממקום אישי.

ינון אזולאי: כשסעדתי את אבא שלי בבית חולים, ויש לי הצעת חוק גם בנושא ואני אביא אותה לפה, אז היית מגיע לבית החולים וכל אחד שמאיתנו שמבקר בבית החולים, אם יש לו שם קרוב משפחה, אני בפחות מ-24 שעות יצאתי כמעט ב-180 שקל חניה.

ינון אזולאי: אין שום סיבה בעולם שאני אשלם 180 שקל חניה כשאני בא לסעוד קרוב משפחה בדרגה ראשונה כמו אבא שלי.

ינון אזולאי: לא יכול להיות דבר כזה.

ינון אזולאי: אני בא ואני אומר דבר אחד פשוט - - -

קריאה: גם אם לא קרוב משפחה מדרגה ראשונה.

ינון אזולאי: גם על זה.

ינון אזולאי: כמובן שגם על אדם שהוא לא קרוב משפחה, אין שום סיבה שהוא נכנס ויוצא 24 שעות, לאו דווקא בחניון של בית החולים כבית חולים, אלא גם בחניונים הפרטיים, לא יכול להיות שאני אשלם – גם נותנים לך על פי שעה ואתה ממשיך לשלם כאילו לא קרה כלום.

ינון אזולאי: בחניון של בית החולים אומרים לך 24 שעות, זה בסדר, 20 שקל, היום זה כבר עלה ל-25, זה מקובל, אני רוצה להחיל את זה גם על האחרים שנמצאים, גם על החניונים הפרטיים שנמצאים, יש להם את הקניון, הם עושים כסף, אין שום סיבה שהם יעשו גם על חשבון החולים בחניון שלהם.

ינון אזולאי: זה גם בפקודת התעבורה, רם, לשאלתך.

ינון אזולאי: אולי זה לא קשור להארכת תוקף הזאת, אבל אני חושב שהדבר הזה הוא מאוד חשוב וכולכם תצביעו בעד כי אני מאמין שאתם רוצים למען החולים ולמען המשפחות שלהם.

ינון אזולאי: אז אני אקריא את הסעיף כמו שאני מביא אותו - - -

איתי עצמון: איפה אתה מקריא, סליחה?

ינון אזולאי: זה נמצא גם אצלכם בהסתייגויות שלי, זה בסעיף השני.

ינון אזולאי: אגב, לשיטתכם, גם זה מהותי.

רם שפע: הוא הגיש רק דף אחד של הסתייגויות ולכן אין בעיה למצוא.

ינון אזולאי: כן, זה העמוד הראשון.

ינון אזולאי: כן, הקלתי עליכם, בעמוד הראשון, אם תרצו בסוף זה 1,091 ההסתייגות, אנחנו מדברים על מספר 1.

ינון אזולאי: אני אקריא את זה: תיקון סעיף 70ב1 לפקודת התעבורה.

ינון אזולאי: בסעיף 70ב1 אחרי סעיף קטן (ב) יבוא: (1) מפעיל חניון המיועד לשמש את הבאים למוסד רפואי לא יגבה דמי חניה בחניון בסכום העולה על 20 ₪ ליום אם לנוהג הרכב ניתן אישור מהמוסד הרפואי לפיו הוא ביקר בו ביום החניה; בסכום העולה 10 ₪ ליום אם לנהג הרכב ניתן אישור מהמוסד הרפואי לפיו הוא ביקר קרוב משפחה המאושפז במוסד הרפואי למעלה משבעה ימים ואם לנוהג הרכב ניתן אישור מהמוסד הרפואי לפיו הוא ביקר קרוב משפחה המאושפז במוסד הרפואי במשך למעלה מ-14 ימים פטור זה יינתן מהיום ה-15.

ינון אזולאי: עד כאן.

ינון אזולאי: זו ההסתייגות.

אלכס קושניר: תודה רבה.

אלכס קושניר: מי בעד ההסתייגות של חבר הכנסת אזולאי?

רם שפע: הסתייגות מעולה, באמת.

אלכס קושניר: מי נגד?

ינון אזולאי: בושה.

ינון אזולאי: בושה.

ינון אזולאי: אני לא מבין מה קורה פה.

ג'ידא רינאוי-זועבי: אני נמנעת.

אלכס קושניר: מי נמנע?

ג'ידא רינאוי-זועבי: אני נמנעת.

ינון אזולאי: כל הכבוד.

אלכס קושניר: ההסתייגות לא התקבלה.

ינון אזולאי: אני לא מאמין.

ינון אזולאי: ספרתם את פינדרוס?

אלכס קושניר: הוא לא הצביע, אבל אפשר לספור אותו, אין בעיה.

יצחק פינדרוס: הצבעתי.

אלכס קושניר: אז ספרו גם אותך, ההסתייגות לא התקבלה.

אלכס קושניר: לא אושר.

אלכס קושניר: חבר'ה, היות שהחוק מכיל רק סעיף אחד אז אני רוצה להקריא רגע את הסעיף.

אלכס קושניר: תקריא אותו.

איתי עצמון: זה הצעת חוק לתיקון פקודת התעבורה מספר 120.

איתי עצמון: אני אקרא שוב את נוסח הצעת החוק.

אלכס קושניר: קדימה.

איתי עצמון: תיקון סעיף 15.

איתי עצמון: 1.

איתי עצמון: בחוק לתיקון פקודת התעבורה (מס' 120), התשע"ח-2018, בסעיף 15, בסעיף קטן (א) במקום "מיום ט"ז בטבת התשפ"א (31 בדצמבר 2020)" יבוא "מיום כ"ז בטבת התשפ"א (31 בדצמבר 2021)".

איתי עצמון: זו הארכה של תוקפן של רישיונות קווי מוניות השירות שמפעילים בעלי הרישיונות הוותיקים הפעילים, כפי שהוסבר קודם לכן בדיון שנערך על הצעת החוק.

אלכס קושניר: טוב, חבר'ה, אני מעלה להצבעה את הצעת החוק לתיקון פקודת התעבורה מס' 120, תיקון מספר 2, תשפ"א-2021, מ/1415, מי בעד החוק?

אלכס קושניר: מי נגד?

אלכס קושניר: מי נמנע?

אלכס קושניר: טוב, הצעת החוק אושרה על ידי הוועדה ועוברת למליאה לקריאה שנייה ושלישית.

אלכס קושניר: אושר.

ינון אזולאי: אין רביזיה.

אלכס קושניר: אין רביזיה?

אלכס קושניר: מחר אנחנו ניפגש פה בשמונה וחצי כדי להמשיך לדון בחוק הבא.

ינון אזולאי: אמרת תשע, תעמוד במילה.

אלכס קושניר: אנחנו ניפגש פה בשעה תשע, למרות שלא אמרתי לך את זה, אבל יאללה.

אלכס קושניר: אנחנו ניפגש פה מחר, נתחיל את הדיון בחוק משק החלב, בהמשך יש לנו חוק נוסף שנכנס לדיון מחר וזה חוק השיטור העירוני, גם עליו נצטרך לדון ולכן נדבר עם אגף התקציבים כדי לדחות את הסקירה שמתוכננת לנו למחר.

אלכס קושניר: אז ניפגש מחר בשעה תשע, מי שרוצה לבוא ברבע לתשע מוזמן.

אלכס קושניר: הישיבה נעולה.